ઘરમાં એકલો હતો એટલે ચંપકની ઈચ્છા તો જોરથી ગાળ બોલવાની હતી. પણ મોંમાં વઘારેલા મમરાનો બુકડો માર્યો હોવાથી તેણે માંડી વાળ્યું. તરત તેણે મોબાઇલથી ટીવી સ્ક્રીનનો ફોટો પાડ્યો. અને ભાઈબંધોના વોટ્સઅપ ગ્રુપ ‘ઘાટલોડિયા ઘોસ્ટબસ્ટર’માં અપલોડ કરી દીધો. નીચે લખ્યું. ‘પાકિસ્તાન મુર્દાબાદ. જયહિંદ.’ થોડી જ વારમાં તેની પોસ્ટ નીચે થમ્સ અપની નિશાનીઓ અને ‘ભારત માતા કી જય’ના નારા ખડકાવા લાગ્યા. રિસ્પોન્સ મળતા જ ચંપકલો ગેલમાં આવી ગયો.